Bor du i en landsby, hvor I kæmper for at gøre byen mere attraktiv, så er der godt nyt. Regeringen sætter i sit finanslovsudspil 332 millioner kroner af til en såkaldt landsbypulje, som skal gå til byfornyelse. Pengene kan blandt andet blive brugt på at rive gamle, faldefærdige huse ned. - Noget af det, vi desværre ved, det er, at når der først står en bygning og forfalder, så spreder det sig til nogle af de andre. Derfor har vi tidligere haft nedrivningspuljer. Den pulje, vi har nu, er bredere i sit sigte for netop at sikre, at den kan være med til at skabe en bedre og mere attraktiv landsbyånd, siger finansminister Kristian Jensen fra Venstre. Midler fra landsbypuljen kan for eksempel bruges på at renovere en fælles plads for at gøre byen mere attraktiv. For at få andel i pengene skal borgerne selv søge om det. - Det skal være landsbyer, der har en vilje til selv at gøre en indsats, og som har udfordringer, de gerne vil have hjælp til. Den hjælp vil vi gerne give dem, siger Kristian Jensen. Pengene fra landsbypuljen er afsat over de næste fire år. Regeringen præsenterer torsdag sit finanslovsudspil, men har allerede drypvist berettet om punkter i udspillet. Blandt andet kan nordjyske toprestauranter se frem til at blive tilgodeset, når regeringen vil bruge 40 millioner kroner på gastronomi.
Et af punkterne i regeringens finanslovsudspil for 2019 er en landsbypulje, som skal gå til forskønnelse og fornyelse af byer.